ప్రేమ్ రెడ్డి

ప్రేమ్ ఎన్. రెడ్డి (జననం 1948 జూన్ 1) భారతీయ హృద్రోగ నిపుణుడు, ప్రైమ్ హెల్త్‌కేర్ సర్వీసెస్ అధినేత.

రెడ్డి దక్షిణ భారతదేశంలోని నెల్లూరు జిల్లా, బడ్డెవోలు అనే గ్రామంలో జన్మించారు, నిడిగుంటపాలెం గ్రామంలో పెరిగారు. ఆయన 1973లో శ్రీ వేంకటేశ్వర విశ్వవిద్యాలయం మెడికల్ కాలేజీ నుంచి పట్టభద్రుడయ్యారు. 1976లో రెడ్డి, ఆయన భార్య అమెరికా వలస వెళ్ళారు.

ఎండి, ఎఫ్ఎసిసి, ఎఫ్సిసిపి అర్హతలు కలిగిన రెడ్డి ఇంటర్నల్ మెడిసిన్, కార్డియాలజీ విభాగాల్లో బోర్డు సర్టిఫైడ్ ఫిజీషియన్.My Life Shows American Dream Is Achievable , India_Tribune, 17 May 2003. కాలిఫోర్నియాలో వైద్యం చేయడానికి రెడ్డికి ప్రస్తుతం అనుమతి (లైసెన్స్) లేదు.

 హెల్త్‌కేర్ మేనేజ్‌మెంట్, ఎంటర్‌ప్రెన్యూర్‌షిప్ 
1980ల ప్రారంభంలో రెడ్డి కాలిఫోర్నియాలోని విక్టర్విల్లేలో డెసర్ట్ వాలీ మెడికల్ గ్రూప్ స్థాపించారు, 1992లో ప్రైమ్‌కేర్ మెడికల్ గ్రూప్‌ను ఏర్పాటు చేశారు.

1989లో రెడ్డి డెసర్ట్ వాలీ చారిటబుల్ ఫౌండేషన్‌ను స్థాపించారు, తర్వాత దీనిని డాక్టర్ ప్రేమ్ రెడ్డి ఫ్యామిలీ ఫౌండేషన్‌గా మార్చారు. ఇది 1 మిలియన్ డాలర్ల నిధితో ప్రారంభమైంది. ప్రజారోగ్య లైబ్రరీ, ఆరోగ్య సంరక్షణ రంగంలోని విద్యార్థులకు స్కాలర్‌షిప్ ప్రోగ్రామ్, ఇతర ఆరోగ్య సంరక్షణ సంబంధిత స్వచ్ఛంద సంస్థల మద్దతు వంటి సేవలను హై డెసర్ట్ కమ్యూనిటీలకు ఇది అందిస్తుంది.

డాక్టర్ ప్రేమ్ రెడ్డి 2015లో కాలిఫోర్నియా యూనివర్శిటీ ఆఫ్ సైన్స్ అండ్ మెడిసిన్ (CUSM) ను స్థాపించారు.

 వివాదాలు 
2007 జూలై 8న 'లాస్ ఏంజిల్స్ టైమ్స్' ఒక వార్తా కథనాన్ని ప్రచురించింది. ప్రైమ్ హెల్త్‌కేర్ సర్వీసెస్ ఇంక్ విధానాలు రోగుల సంరక్షణ ఖర్చుతో సగటు కంటే ఎక్కువ లాభాలకు దారితీశాయని ఆరోపించింది. 'టైమ్స్' కథనం ప్రకారం,రెడ్డి కంపెనీ, ప్రైమ్ హెల్త్‌కేర్ సర్వీసెస్ ఇంక్, ఒక ఆసుపత్రిని స్వాధీనం చేసుకున్నప్పుడు, అది సాధారణంగా బీమా ఒప్పందాలను రద్దు చేస్తుంది, దీనివల్ల ఆసుపత్రి ఎక్కువ రీయింబర్స్‌మెంట్‌లను వసూలు చేయడానికి వీలవుతుంది. ఇది కీమోథెరపీ చికిత్సలు, మానసిక ఆరోగ్య సంరక్షణ, ప్రసూతి కేంద్రాల వంటి లాభదాయకం కాని సేవలను నిలిపివేసింది... 2002 నుంచి నాలుగు సందర్భాల్లో, ప్రైమ్ హెల్త్‌కేర్ సౌకర్యాలు కనీస ఫెడరల్ భద్రతా ప్రమాణాలను పాటించడంలో విఫలమయ్యాయని, దీనివల్ల వారి మెడికేర్ నిధులు ప్రమాదంలో పడ్డాయని ఇన్‌స్పెక్టర్లు గుర్తించారు.డబ్బు ఆదా చేయడానికి ఆసుపత్రి యాజమాన్యం సరైన సంరక్షణ అందించడం లేదని, రెడ్డి మద్యం మత్తులో పనికి వచ్చారని ఆరోపించినందుకు తమను అక్రమంగా తొలగించారని 2005లో డెసర్ట్ వాలీ హాస్పిటల్‌లోని ఇద్దరు మాజీ నర్సులు దావా గెలిచారు. 1999 ఫిబ్రవరిలో డెసర్ట్ వాలీ మెడికల్ గ్రూప్‌లో హ్యారీ లిఫ్‌షుట్జ్‌పై దాడి చేశారనే ఆరోపణపై రెడ్డి అరెస్టు అయ్యారు. డాక్టర్ వెయిటింగ్ రూమ్‌లోని డెస్క్‌పై నుంచి దూకి రెడ్డి గొంతు నులిమేందుకు ప్రయత్నించారని, లిఫ్‌షుట్జ్ ఆఫీస్ నుంచి ల్యాప్‌టాప్ తీసుకున్నారని ఆరోపణలు వచ్చాయి.

సెప్సిస్ కేసుల పెరుగుదలపై ఆందోళనల గురించి యునైటెడ్ స్టేట్స్ డిపార్ట్‌మెంట్ ఆఫ్ హెల్త్ అండ్ హ్యూమన్ సర్వీసెస్, కాలిఫోర్నియా డిపార్ట్‌మెంట్ ఆఫ్ జస్టిస్ ప్రైమ్ హెల్త్‌కేర్ సర్వీసెస్ పై విచారణ జరిపాయి. సెప్సిస్ పెరుగుదల అనేది పెద్ద ప్రజారోగ్య సమస్యా లేక మెడికేర్ మోసమా అనే అంశంపై దర్యాప్తు కేంద్రీకృతమై ఉంది. సెప్సిస్ విషయంలో ఆరు ప్రైమ్ ఆసుపత్రులు యు.ఎస్ ఆసుపత్రులలో 99వ పర్సంటైల్‌లో, ఐదు 95వ పర్సంటైల్‌లో నిలిచాయి.

వైద్యపరమైన అవసరం లేకుండా మెడికేర్ లబ్ధిదారుల ఆసుపత్రి అడ్మిషన్ రేట్లను ఉద్దేశపూర్వకంగా పెంచారని ఆరోపిస్తూ 2016లో యు.ఎస్. డిపార్ట్‌మెంట్ ఆఫ్ జస్టిస్ ఫిర్యాదు చేసింది. అడ్మిషన్ల విషయంలో నిర్ణయం తీసుకునేటప్పుడు రోగుల బీమా కవరేజీని పరిగణలోకి తీసుకోవాలని రెడ్డి వైద్యులను ఆదేశించారని, మెడికేర్ రోగులకు "అబ్జర్వేషన్ స్టేటస్" ఎంపికను తొలగించారని ఫిర్యాదులో పేర్కొన్నారు. అడ్మిషన్ కోటాలను (20 నుంచి 30 శాతం మధ్య) చేరుకోనందుకు ఎమర్జెన్సీ డిపార్ట్‌మెంట్ వైద్యులపై రెడ్డి వ్యక్తిగతంగా ఒత్తిడి తెచ్చారని, మందలించారని డిపార్ట్‌మెంట్ ఆఫ్ జస్టిస్ పేర్కొంది. జలుబు, వెన్నునొప్పి వంటి చిన్న రుగ్మతలకు కూడా రోగులను అడ్మిట్ చేసుకోవడాన్ని ప్రోత్సహించారు. అధిక అడ్మిషన్ రేట్లను సమర్థించుకోవడానికి ప్రైమ్ పరిశ్రమ మార్గదర్శకాలను మార్చిందని, ఇది మిలియన్ల డాలర్ల అధిక రీయింబర్స్‌మెంట్‌లకు దారితీసిందని ప్రభుత్వం ఆరోపించింది. 2011లో ప్రారంభమైన ప్రైమ్ కార్యకలాపాలపై ఎఫ్‌బిఐ దర్యాప్తు, విజిల్ బ్లోయర్ దావా తర్వాత ఈ విచారణ జరిగింది.

తక్కువ ఖర్చుతో కూడిన ఔట్ పేషెంట్ సంరక్షణ అవసరమైన రోగులను అడ్మిట్ చేసుకోవడం, రోగులకు ఉన్నదాని కంటే ఖరీదైన రోగనిర్ధారణలను (diagnoses) బిల్ చేయడం ద్వారా కాలిఫోర్నియాలోని 14 ప్రైమ్ ఆసుపత్రులు మెడికేర్‌కు తప్పుడు క్లెయిమ్‌లను సమర్పించాయనే ఆరోపణలను పరిష్కరించడానికి ప్రేమ్ రెడ్డి 2018లో అమెరికాకు $65 మిలియన్లు చెల్లించడానికి అంగీకరించారు. రెడ్డి $3,250,000, ప్రైమ్ $61,750,000 చెల్లించారు.

పెన్సిల్వేనియాలోని రెండు ప్రైమ్ ఆసుపత్రులు (రాక్స్‌బరో మెమోరియల్ హాస్పిటల్, లోయర్ బక్స్ హాస్పిటల్) మెడికేర్‌కు తప్పుడు క్లెయిమ్‌లను సమర్పించాయనే ఆరోపణను పరిష్కరించడానికి 2019లో ప్రేమ్ రెడ్డి అమెరికా ప్రభుత్వానికి $1.25 మిలియన్లు చెల్లించాలని ఆదేశించారు. అనవసరమైన రాత్రి బస కోసం రోగులను అడ్మిట్ చేయడం, తగిన దానికంటే ఎక్కువ ఖరీదైన రోగనిర్ధారణలకు బిల్లింగ్ చేయడం వంటి ఆరోపణలు ఆసుపత్రులపై వచ్చాయి, ఈ పద్ధతిని అప్-కోడింగ్ అంటారు.

2021 జూలైలో కిక్‌బ్యాక్‌లు, మెడికల్ ఇంప్లాంట్‌లకు అధిక ఛార్జీలు వసూలు చేయడం, మరొక ప్రొవైడర్ బిల్లింగ్ ఐడెంటిటీని ఉపయోగించి అనర్హులైన ప్రొవైడర్ కోసం బిల్లింగ్ చేయడం వంటి విషయాలకు సంబంధించి ప్రైమ్ హెల్త్ కేర్, ప్రేమ్ రెడ్డితో మరో సెటిల్మెంట్‌ను యుఎస్ డిపార్ట్‌మెంట్ ఆఫ్ జస్టిస్ ప్రకటించింది. కిక్‌బ్యాక్‌లలో డాక్టర్ రెడ్డి ప్రమేయం ఉందని ఉల్లంఘనలు సూచించాయి. రెడ్డి $1,775,000; ప్రైమ్ $33,725,000 చెల్లించారు.

 ఇవి కూడా చూడండి 
 కవితా భాటియా

 మూలాలు 

 బయటి లింకులు 
వ్యక్తిగత వెబ్‌సైట్
ప్రైమ్ హెల్త్‌కేర్

వర్గం:1948 జననాలు